
[bookmark: TextBodyBegin]Europski parlament,
–	uzimajući u obzir članak 4. i 36. Ustava Narodne Republike Kine,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je zbog politički motiviranih optužbi za „separatizam” Ilham Tohti 2014. osuđen na doživotni zatvor; budući da je radio na poticanju dijaloga između Ujgura i Han Kineza; budući da mu je 2019. dodijeljena Nagrada Saharov;
B.	budući da je Gulshan Abbas na odsluženju dvadesetogodišnje kazne koja se temelji na lažnim optužbama za terorizam povezanima s aktivnostima njezine sestre, borkinje za ljudska prava progonjenih Ujgura u Narodnoj Republici Kini;
C.	budući da se u tome odražava sustavna represija vlasti Narodne Republike Kine nad Ujgurima u Ujgurskoj autonomnoj regiji Xinjiangu; budući da se Ujgure proizvoljno pritvara u zatvoreničke kampove i prisiljava da se odreknu svojeg etničkog identiteta i vjerskih uvjerenja;
D.	budući da bi obrana ljudskih prava, demokracije i vladavine prava trebala biti u središtu odnosa između EU-a i Narodne Republike Kine;
1.	oštro osuđuje Narodnu Republiku Kinu zbog kršenja ljudskih prava Ujgura i naroda u Tibetu, Hong Kongu, Makau i kontinentalnoj Kini;
2.	apelira na Narodnu Republiku Kinu da odmah i bezuvjetno pusti na slobodu Ilhama Tohtija i Gulshan Abbas, kao i osobe koje su proizvoljno pritvorene u Kini te one koje je EU spomenuo na 57. sjednici Vijeća UN-a za ljudska prava, da im zajamči pristup zdravstvenoj skrbi i odvjetnicima, da pruži informacije o tome gdje se nalaze i da im zajamči prava na posjet članova obitelji; poziva EU i države članice da u tom pogledu vrše pritisak pri svakom kontaktu na visokoj razini;
3.	poziva EU i države članice da usvoje dodatne sankcije protiv visokih dužnosnika i subjekata umiješanih u kršenja ljudskih prava u Narodnoj Republici Kini;
4.	zahtijeva od vlasti Narodne Republike Kine da zaustave represiju nad Ujgurima, odnosno okrutno postupanje koje uključuje intenzivni nadzor, prisilni rad i sterilizaciju, mjere za sprečavanje rađanja i uništavanje ujgurskog identiteta, što predstavlja zločine protiv čovječnosti i ozbiljan rizik od genocida; poziva na zatvaranje svih zatvoreničkih kampova;
5.	oštro osuđuje Narodnu Republiku Kinu zbog toga što nije provela preporuke Ureda visokog povjerenika za ljudska prava; poziva Narodnu Republiku Kinu da navedenom Uredu omogući neovisan pristup Ujgurskoj autonomnoj regiji Xinjiangu, a sâm Ured poziva da objavi najnovije informacije o stanju i donese akcijski plan s ciljem da Narodna Republika Kine odgovara za svoja djela;
6.	žali zbog manjka predanosti Narodne Republike Kine dijalogu o ljudskim pravima i zbog izostanka rezultata;
7.	poziva države članice i međunarodnu zajednicu da obustave ugovore o izručenju sklopljene s Narodnom Republikom Kinom i Hong Kongom, da poštuju načelo zabrane prisilnog udaljenja ili vraćanja i da provedu preporuke iz izvješća Ureda visokog povjerenika za ljudska prava;
[bookmark: _GoBack]8.	apelira na države članice da pruže odgovor na transnacionalnu represiju nad kineskim disidentima i Ujgurima na njihovu državnom području i da kazneno gone odgovorne pojedince;
9.	pozdravlja uredbu EU-a o prisilnom radu i ustraje na tome da se ona u potpunosti provodi; poziva poduzeća koja posluju u Narodnoj Republici Kini, posebno u Ujgurskoj autonomnoj regiji Xinjiangu, da poštuju obveze u vezi s dužnom pažnjom u pogledu ljudskih prava;
10.	nalaže svojoj predsjednici da ovu Rezoluciju proslijedi vlastima Narodne Republike Kine, potpredsjedniku Komisije / Visokom predstavniku Unije za vanjske poslove i sigurnosnu politiku, Komisiji, državama članicama i Ujedinjenim narodima.

